‘ANC wys minagting vir SA se mense’Die Nasionale Vergadering Adv. Anton Alberts, voorsitter van die VF Plus, het gesê ŉ see van leë sitplekke het opposisiepartye in die parlement begroet tydens die debatte wat van groot belang is vir die land en sy mense. Hy sê die ANC was duidelik nie van mening dat dit belangrik is nie. Volgens Alberts het die parlement self ook sy minagting getoon deur komiteesittings te reël in dieselfde tydgleuf waarin die twee debatte plaasgevind het. “Om sake te vererger het die parlementêre komitees oor finansies enersyds en handel en nywerheid andersyds ŉ gesamentlike sitting gehou terwyl die debatte aan die gang was om te besin oor hoe banke verder getransformeer moet word en hul bates gestroop kan word tot voordeel van ŉ paar ANC-kaders. “Dit is eenvoudig disrespekvol om so ŉ komiteevergadering te reël terwyl ernstige debatte gehou word oor die gebrek aan respek wat mense teenoor mekaar toon deur die pleging van die gruwelikste aanvalle en moorde op plase, en die dobbel met mense se oorlewing deur die swak bestuur van Sassa-toelaagbetalings. “Ons kan hieruit net aflei die ANC is bang vir die opposisie en is nie bereid om in volle sterkte hierdie sake van nasionale belang te bespreek nie. Die ANC het rede om bang te wees, want hy het nie antwoorde vir sy eie swak bestuur van die land nie. Hy sal die prys hiervoor in die algemene verkiesing in 2019 betaal,” het Alberts gesê.